PATVIRTINTA

Šiaulių miesto savivaldybės mero

2023 m. gruodžio 15 d.

potvarkiu Nr. M-1276

# PARAMOS IŠ 2021-2027 METŲ MATERIALINIO NEPRITEKLIAUS MAŽINIMO PROGRAMOS LIETUVOJE SKYRIMO ŠIAULIŲ MIESTO SAVIVALDYBĖS GYVENTOJAMS TVARKOS APRAŠAS

**I SKYRIUS**

**BENDROSIOS NUOSTATOS**

1. Paramos iš 2021–2027 metų materialinio nepritekliaus mažinimo programos Lietuvoje skyrimo Šiaulių miesto savivaldybės gyventojams tvarkos aprašas (toliau – Aprašas) reglamentuoja reikalavimus paramai gauti pagal 2021–2027 metų materialinio nepritekliaus mažinimo programą Lietuvoje (toliau – MNM programa), prašymo pateikimo, paramos gavėjų sąrašo sudarymo ir kortelių išdavimo tvarką.

2. Paramos iš MNM programos tikslas – spręsti materialinio nepritekliaus problemą labiausiai skurstantiems asmenims, suteikiant pagalbą asmenims įsigyti maisto produktų ir (ar) būtinojo vartojimo prekių.

3. Aprašas parengtas vadovaujantis 2021–2027 metų materialinio nepritekliaus mažinimo programos Lietuvoje projektų finansavimo sąlygų ir administravimo taisyklėmis, patvirtintomis Lietuvos Respublikos socialinės apsaugos ir darbo ministro 2023 m. liepos 13 d. įsakymu Nr. A1-462 „Dėl 2021–2027 metų materialinio nepritekliaus mažinimo programos Lietuvoje projektų finansavimo sąlygų ir administravimo taisyklių patvirtinimo“ (toliau – Taisyklės), Bendradarbiavimo ir finansavimo, išduodant socialines ar kitas jai lygiavertes korteles ir teikiant su jomis susijusias paslaugas labiausiai skurstantiems asmenims, įgyvendinant projektus, finansuojamus iš 2021–2027 metų materialinio nepritekliaus mažinimo programos Lietuvoje lėšų, sąlygų aprašu, patvirtintu Lietuvos Respublikos socialinės apsaugos ir darbo ministro 2023 m. liepos 21 d. įsakymu Nr. A1-482 „Dėl bendradarbiavimo ir finansavimo, išduodant socialines ar kitas jai lygiavertes korteles ir teikiant su jomis susijusias paslaugas labiausiai skurstantiems asmenims, įgyvendinant projektus, finansuojamus iš 2021–2027 metų materialinio nepritekliaus mažinimo programos Lietuvoje lėšų, sąlygų aprašo patvirtinimo“ (toliau – Bendradarbiavimo su tiekėjais aprašas).

**I SKYRIUS**

**REIKALAVIMAI PARAMAI PAGAL MNM PROGRAMĄ GAUTI**

4. Teisę gauti paramą pagal MNM programą (toliau – Parama) turi asmuo, kurio vidutinės mėnesinės pajamos neviršija 1,5 Lietuvos Respublikos Vyriausybės patvirtintų valstybės remiamų pajamų (toliau – VRP) dydžio per mėnesį.

5. Išimties tvarka Parama skiriama, kai vieno gyvenančio asmens ir (ar) bendrai gyvenančio (-ių) asmens (-ų) vidutinės pajamos per mėnesį vienam nariui viršija 1,5 VRP dydį, bet neviršija 2,5 VRP dydžio per mėnesį, šiais atvejais:

5.1. vienas gyvenantis asmuo yra neįgalusis / asmuo su negalia ar pensinio amžiaus;

5.2. tarp bendrai gyvenančių asmenų yra neįgalusis / asmuo su negalia;

5.3. bendrai gyvenantys asmenys augina 3 ir daugiau vaikų (įvaikių);

5.4. asmuo vienas augina vaiką (vaikus) ar įvaikį (įvaikius).

6. Asmens pajamos nevertinamos, įvykus gaisrui, stichinei nelaimei, ir asmeniui pateikus atitinkamų institucijų išduotus patvirtinančius dokumentus.

7. Vieno gyvenančio asmens ir (ar) bendrai gyvenančio (-ių) asmens (-ų) pajamos per mėnesį vienam nariui apskaičiuojamos vadovaujantis Lietuvos Respublikos piniginės socialinės paramos nepasiturintiems gyventojams įstatymu (toliau – Įstatymu), išskyrus pajamas, gaunamas iš žemės ūkio veiklos, kurios skaičiuojamos tik pagal šios veiklos apskaitos dokumentus, netaikant pajamų nustatymo pagal Lietuvos Respublikos Vyriausybės ar jos įgaliotos institucijos patvirtintus žemės ūkio veiklos pajamų, įvertintų pagal sąlygines išlaidas, normatyvus arba pajamų normą hektarui žemės ūkio naudmenų.

8. Pasikeitus asmens ir (ar) su juo bendrai gyvenančio (-ių) asmens (‑ų) materialinei padėčiai ir (ar) atsiradus aplinkybėms, turinčioms įtakos teisei į Paramą, asmuo apie tai raštu privalo informuoti Šiaulių miesto savivaldybės Socialinių paslaugų centrą (toliau – Socialinių paslaugų centras) Įstatymo nustatyta tvarka.

9. Dėl Paramos gali kreiptis asmuo, kurio gyvenamoji vieta yra Šiaulių miesto savivaldybės teritorijoje.

**III SKYRIUS**

**PRAŠYMO PATEIKIMAS, GAVĖJŲ SĄRAŠO SUDARYMAS IR KORTELIŲ IŠDAVIMAS**

10. Asmuo, norintis gauti Paramą, kasmet kreipiasi į Socialinių paslaugų centrą ir:

10.1. pateikia asmens dokumentą ir reikiamus dokumentus, pagrindžiančius asmens (šeimos) pajamas;

10.2. užpildo nustatytos formos Prašymą skirti MNM programos teikiamą paramą į socialinę ar kitą jai lygiavertę kortelę (toliau – kortelę) (Taisyklių 2 priedas) ir (ar) nustatytos formos Sutikimą gauti MNM programos teikiamą paramą donacija (Taisyklių 3 priedas) (toliau kartu – Prašymas), ir Prašymą pasirašo;

10.3. kai Prašymas teikiamas dėl Paramos gavimo išimties tvarka numatytais atvejais (nurodytais 5.1–5.4 papunkčiuose), jei informacijos negalima gauti iš valstybės ir žinybinių registrų bei valstybės informacinių sistemų, asmuo pateikia reikiamus dokumentus, pagrindžiančius asmens (šeimos) socialinę grupę.

11. Socialinių paslaugų centro atsakingas darbuotojas, priėmęs Prašymą, jį įvertina ir įtraukia asmenį į paramos pagal MNM programą gavėjų sąrašą, jį koreguoja, atnaujina ir partnerystės (jungtinės veiklos) sutartyse nustatytu periodiškumu pateikia Europos socialinio fondo agentūrai (toliau – ESFA).

12. Gavus korteles iš ESFA, jas asmeniui (šeimai) išduoda Socialinių paslaugų centro atsakingas darbuotojas ir įveda kortelės unikalų numerį į Socialinės paramos šeimai informacinę sistemą, susiedamas kortelę su konkrečiu asmeniu.

13. Už 11 ir 12 punktų įgyvendinimą atsako Socialinių paslaugų centro atsakingas (-i) darbuotojas (-ai).

**IV SKYRIUS**

**BAIGIAMOSIOS NUOSTATOS**

14. Socialinių paslaugų centras vadovaujasi Taisyklėmis ir Bendradarbiavimo su tiekėjais aprašu.

15. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitais teisės aktais, reglamentuojančiais asmens duomenų apsaugą ir tvarkymą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_